Avoimuusrekisterityöryhmän kokous 11/2021

Aika 24.9.2021 klo 10:00-12:00

Paikka Kokous järjestettiin siten, että oli mahdollista osallistua joko paikan päällä tai etäyhteyden välityksellä

Osallistujat Niklas Wilhelmsson, yksikönpäällikkö, oikeusministeriö (pj)

Juuso Oilinki, erityisasiantuntija, oikeusministeriö

Pertti Rauhio, hallintojohtaja, eduskunnan kanslia

Miska Lautiainen, lainsäädäntöneuvos, valtiovarainministeriö

~~Liisa Partio, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

Pentti Mäkinen, Transparency Finland

~~Markku Jokisipilä, johtaja, eduskuntatutkimuksen keskus~~

Emilia Korkea-aho, apulaisprofessori

Sami Demirbas, asiantuntija, oikeusministeriö (sihteeri)

~~Heini Huotarinen, neuvotteleva virkamies, oikeusministeriö (sihteeri)~~

Anna Pohjalainen, EU-asiantuntija, oikeusministeriö (sihteeri)

Jaakko Eskola, johtaja, Valtiontalouden tarkastusvirasto

1. **Kokouksen avaaminen ja esityslistan hyväksyminen**

Avattiin kokous klo 10:03. Hyväksyttiin esityslista.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Mietintöluonnoksen läpikäyminen**

Käytiin mietintöluonnos läpi tulevaa ohjausryhmän kokousta (5.10.) ajatellen. Mietinnön alku luvun 1 loppuun asti on käytännössä valmis. Luku 2 on lähes valmis, mutta siinä olevia taulukoita on päivitettävä ja niiden sisältämää tietoa avattava. Kiinnitettiin huomiota siihen, että taulukoista ilmenevät luvut ovat suuntaa-antavia. Luku 3 on valmis. Luvussa 4 olevia taulukoita on vielä päivitettävä ja niiden sisältämiä tietoja avattava. Luvun 4.2. osalta pidettiin tarpeellisena sen tarkentamista, miksi nyt säädettävä avoimuusrekisterilaki koskee vain valtiollisen tason vaikuttamistoimintaa. Luku 5 on valmis ja luku 6 täydennetään vasta lausuntokierroksen jälkeen.

Käytiin läpi säännöskohtaiset perustelut (luku 7) ja lakiehdotus (luku 14). Todettiin, että ohjausryhmä linjaa viime kädessä avoimuusrekisterilain soveltamisalasta, joten soveltamisalaa koskeviin pykäliin ja perusteluihin saattaa vielä tulla muutoksia. Pohdittiin, onko asianajotoimistojen harjoittama toiminta otettu riittävällä tavalla huomioon mietintöluonnoksessa. Pohdittiin myös, onko ehdotettu 2 § kirjoitettu siten, että siitä käy riittävän selkeästi ilmi, millainen toiminta on rekisteröitävä avoimuusrekisteriin. Samalla toimijalla saattaa olla eri tyyppistä toimintaa, eikä kaikki toiminta välttämättä kuulu rekisteröintivelvoitteen piiriin. Keskusteltiin vaikuttamistoiminnasta ilmoitettavista tiedoista (4 §) sekä toimintailmoituksen jättämisen ajankohdasta (6 §). Pohdittiin, että vaalien ajankohdasta johtuen toukokuu saattaisi olla huhtikuuta parempi ajankohta toimintailmoituksen jättämiselle. Keskusteltiin vaikuttamistoimintaan käytettyjen resurssien ilmoittamisesta ja siitä, tulisiko resursseina ilmoittaa henkilötyövuodet vai euromääräinen arvio. Sanana ”resurssi” ei välttämättä kerro riittävän selkeästi, mitä pitää ilmoittaa. Keskusteltiin ilmoituksen julkaisuajankohdasta. Sääntelyn lähtökohta on luottamus ilmoitettujen tietojen oikeellisuuteen, ja ajatuksena on, että ne julkaistaisiin saman tien, ilman valvontaviranomaisen ennakkotarkastusta. Pohdittiin tarvetta kirjata pykälätekstiin, että ilmoituksen sisällöstä vastaa ilmoitusvelvollinen. Keskusteltiin myös siitä, mikä olisi ilmoitettava vaikuttamistoiminnan aihe. Vielä on pohdittava, tulisiko pykälätekstiin kirjata, että avoimuusrekisteriin ilmoitettavat tiedot on ilmoitettava salassapitosäännösten estämättä. Ehdotetun 9 §:n mukaan avoimuusrekisteriin ilmoitetut tiedot julkaistaan yleisen tietoverkon kautta. Valvontaviranomaisen tarkastustoiminnan tuloksena syntyneitä asiakirjoja ei ole tarkoitus julkaista.

Mietintöluonnoksen luvuista 8-13 osa on valmiita ja osa vaatii vielä täydennystä.

Puheenjohtaja pyysi lähettämään mahdolliset kirjalliset muutosehdotukset sähköpostitse viikon 39 aikana.

1. **Muut asiat**

Muita asioita ei ollut.

1. **Kokouksen päättäminen**

Päätettiin kokous klo 12:07.